ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**ՈՐՈՇՈՒՄ**

\_\_\_\_\_\_\_\_\_\_\_ 2024 թվականի N \_\_\_\_ - Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2007 ԹՎԱԿԱՆԻ ՕԳՈՍՏՈՍԻ 30-Ի N 1045-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» Հայաստանի Հանրապետության օրենքի 33-րդ և 34-րդ հոդվածներով Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2007 թվականի օգոստոսի 30-ի «Պ**ետական անտառային հողերում անտառային տնտեսության վարման և անտառօգտագործման հետ չկապված աշխատանքների իրականացման կարգը սահմանելու մասին» N 1045-Ն որոշման** հավելվածը շարադրել նոր խմբագրությամբ՝ **համաձայն հավելվածի.**
2. **Սույն որոշումն ուժի մեջ է մտնում պաշտոնական հրապարակմանը հաջորդող օրվանից։**

**Հայաստանի Հանրապետության**

 **վարչապետ Ն. Փաշինյան**

**« » 2024թ.**

 **ք. Երևան**

Հավելված

ՀՀ կառավարության 2024 թվականի

-ի N -Ն որոշման

 «Հավելված
ՀՀ կառավարության 2007 թվականի
օգոստոսի 30-ի N 1045-Ն որոշման

**Կ Ա Ր Գ**

**ՊԵՏԱԿԱՆ ԱՆՏԱՌԱՅԻՆ ՀՈՂԵՐՈՒՄ ԱՆՏԱՌԱՅԻՆ ՏՆՏԵՍՈՒԹՅԱՆ ՎԱՐՄԱՆ ԵՎ ԱՆՏԱՌՕԳՏԱԳՈՐԾՄԱՆ ՀԵՏ ՉԿԱՊՎԱԾ ԱՇԽԱՏԱՆՔՆԵՐԻ ԻՐԱԿԱՆԱՑՄԱՆ**

1. Սույն կարգով սահմանվում է պետական անտառային հողերում անտառային տնտեսության վարման և անտառօգտագործման հետ չկապված շինարարական ու պայթեցման աշխատանքների, օգտակար հանածոների արդյունահանման, մալուխների, խողովակաշարերի (այդ թվում՝ ջրագծերի, գազատար խողովակների) և այլ հաղորդակցուղիների անցկացման (այդ թվում՝ բջջային բազային կայանների տեղադրման, ճանապարհի կառուցման, ոռոգման առուների, կապտաժների, կապի ու էլեկտրահաղորդման գծերի ու երկաթուղագծերի), հորատման (այդ թվում՝ ընդերքի հետախուզման նպատակով) և այլ աշխատանքների (այսուհետ` աշխատանքներ) իրականացման կարգը:
2. Սույն կարգի 1-ին կետով սահմանված աշխատանքների կատարման նպատակով անտառային հողերի օգտագործման (վարձակալության) տրամադրումն իրականացվում է առանց հրապարակային սակարկությունների։
3. Պետական անտառային հողերում աշխատանքներ իրականացնելու նպատակով իրավաբանական և ֆիզիկական անձինք նախագիծը (ծրագիրը) ուղեկցող գրությամբ ներկայացնում են լիազորված պետական մարմնին քննարկման և նախապես համաձայնեցման:
4. Լիազորված պետական մարմինը 15 աշխատանքային օրվա ընթացքում անտառային տնտեսություն վարող կազմակերպության (այսուհետ՝ Տրամադրող) հետ քննարկում է ծրագիրը, ըստ անհրաժեշտության ներգրավում է նաև ծրագիրը ներկայացնողին։
5. Տրամադրողն ըստ անհրաժեշտության տեղում կարող է իրականացնել աշխատանքների իրականացման վայրի ուսումնասիրություն և ներկայացնել եզրակացություն։
6. Աշխատանքների իրականացման ծրագիրը մերժվում է, եթե` ծրագրում նշված աշխատանքների իրականացումը հակասում է անտառաշինական նախագծերով (անտառակառավարման պլաններով) նախատեսված միջոցառումներին կամ անտառաշինական նախագծերի (անտառակառավարման պլանների) բացակայության կամ ժամկետանց լինելու դեպքում անհամատեղելի է անտառների արտադրողականության բարձրացմանը, անտառավերականգնմանը, անտառապատմանը և խնամքին ուղղված նպատակային ծրագրերի, անտառների բնապահպանական, սոցիալական և տնտեսական ներուժի պահպանության, զարգացման և հավասարակշռման ուղղությամբ ծրագրերի, անտառային պաշարների արդյունավետ օգտագործման ծրագրերի, անտառային ոլորտում գործարար և ներդրումային միջավայրի բարելավման, զարգացման, սոցիալ-տնտեսական, այդ թվում՝ պետություն-մասնավոր գործընկերության շրջանակներում, ներդրումային ծրագրերի իրականացման հետ։
7. Աշխատանքների իրականացման ծրագիրը լիազորված պետական մարմնի հետ նախապես համաձայնեցնելուց հետո, այն Հայաստանի Հանրապետության օրենսդրությամբ սահմանված դեպքերում ու կարգով ներկայացվում է շրջակա միջավայրի վրա ազդեցության գնահատման պետական փորձաքննության։
8. Սույն կարգի 3-րդ և 7-րդ կետերի դրույթներն ապահովելուց հետո իրավաբանական կամ ֆիզիկական անձինք (այսուհետ՝ Դիմումատու) աշխատանքներ իրականացնելու նպատակով անտառօգտագործման (վարձակալության) պայմանագիր (այսուհետ՝ Պայմանագիր) կնքելու համար դիմում են ներկայացնում Տրամադրողին։
9. Սույն կարգի 8-րդ կետով նախատեսված դիմումին կից պետք է ներկայացվի պետական լիազորված մարմնի հետ նախապես համաձայնեցված և Հայաստանի Հանրապետության օրենսդրությամբ սահմանված դեպքերում ու կարգով շրջակա միջավայրի վրա ազդեցության գնահատման պետական փորձաքննական դրական եզրակացություն ստացած կամփորձաքննության ենթակա գործունեության տեսակ չլինելու մասին տեղեկանքով ծրագիրը (այսուհետ` փաստաթղթերի փաթեթ):
10. Տրամադրողը դիմումը և փաստաթղթերի փաթեթը երեք աշխատանքային օրվա ընթացքում վերադարձնում է դիմումատուին, եթե`
11. փաստաթղթերի փաթեթն ամբողջական չէ.
12. առկա է նախապես համաձայնեցված աշխատանքների իրականացման ծրագրի և ներկայացված փաստաթղթերի փաթեթի միջև անհամապատասխանություններ:
13. Դիմումատուն նշված թերությունները վերացնելուց հետո կարող է կրկին դիմել Տրամադրողին` ներկայացնելով նոր դիմում և համալրված կամ ուղղված փաստաթղթերի փաթեթը:
14. Տրամադրողը, երեք աշխատանքային օրվա ընթացքում ուսումնասիրելով փաստաթղթերի փաթեթը, Պայմանագիր կնքելու առաջարկով դիմում է պետական լիազորված մարմնին։
15. Պետական լիազորված մարմնի կողմից երեք աշխատանքային օրվա ընթացքում համաձայնություն ստանալուց հետո, Տրամադրողն այդ մասին տեղեկացնում է Դիմումատուին և երեսուն աշխատանքային օրվա ընթացքում ապահովում է Պայմանագրի կնքման համար անհրաժեշտ աշխատանքների իրականացումը։
16. Աշխատանքներն ավարտելուց հետո տրամադրողը հինգ աշխատանքային օրվա ընթացքում Դիմումատուի հետ կնքում է Պայմանագիր և այդ մասին երկու աշխատանքային օրվա ընթացում գրավոր տեղեկացնում է լիազորված պետական մարմնին։
17. Պայմանագրի առարկա հանդիսացող աշխատանքների իրականացման նպատակով անտառային հողերի օգտագործման (վարձակալության) վարձավճարը սահմանվում է համաձայն Հայաստանի Հանրապետության կառավարության 2010 թվականի հունիսի 36-ի N 668-Ն որոշման 1-ին կետով սահմանված դրույքաչափերից ոչ պակաս։
18. Եթե սույն կարգի 1-ին կետով նախատեսված աշխատանքների իրականացումը չի պահանջում հողի նպատակային նշանակության փոփոխություն, սակայն անտառային տարածքում անխուսափելի է ծառերի, թփերի հատման իրականացումը, ապա Պայմանագրում ներառվում է անտառային տարածքին հասցվող վնասի հատուցման դրույթ՝ հատման ենթակա ծառերի, թփերի տասնապատիկի չափով անտառային մշակույթների հիմնման աշխատանքների վերաբերյալ։ Այդ նպատակով դիմումատուն Պայմանագիրը կնքելուց հետո մեկ ամսվա ընթացքում պետական լիազորված մարմնի համաձայնեցմանն է ներկայացնում անտառապատման և անտառավերականգնման ծրագիր՝ համաձայն շրջակա միջավայրի նախարարի 2024 թվականի մարտի 11-ի N 74-Ն հրամանի։
19. Եթե սույն կարգի 1-ին կետով նախատեսված աշխատանքների իրականացման համար օրենքով սահմանված կարգով անհրաժեշտ է իրականացնել հողի նպատակային նշանակության փոփոխություն, ապա Դիմումատուն հողի նպատակային նշանակության փոփոխությունն իրականացնելուց հետո մեկ ամսվա ընթացքում պետական լիազորված մարմնի համաձայնեցմանն է ներկայացնում անտառային տարածքին հասցվող վնասի փոխհատուցման ծրագիր՝ անհրաժեշտ տարածքի առնվազն հնգապատիկի չափով անտառապատման ծրագիր՝ համաձայն շրջակա միջավայրի նախարարի 2024 թվականի մարտի 11-ի N 74-Ն հրամանի։
20. Սույն կարգի 10-րդ և 11-րդ կետերով նախատեսված անտառապատման և անտառավերականգնման ծրագիրն իրականացվում է Դիմումատուի ֆինանսական միջոցների հաշվին: Անտառապատման և անտառավերականգնման ծրագրի իրականացման ավարտ է համարվում անտառապատման ընթացքում հիմնադրված անտառտնկարկները Հայաստանի Հանրապետության օրենսդրությամբ սահմանված կարգով անտառի շարք փոխադրելու օրը:
21. Աշխատանքների ավարտից հետո անտառային հողերի ռեկուլտիվացիան իրականացվում է Հայաստանի Հանրապետության կառավարության 2017 թվականի դեկտեմբերի 14-ի N 1643-Ն որոշման դրույթներին համապատասխան:
22. Սույն կարգի 14-րդ կետի համաձայն կնքվող Պայմանագրի ժամկետը սահմանվում է կողմերի համաձայնությամբ, բայց ոչ ավելի, քան Հայաստանի Հանրապետության անտառային օրենսգրքի 50-րդ հոդվածի 1-ին մասով սահմանված ժամկետը: